KYK: Duiwelspoort begin Maandag. Dís wat jy kan verwag | Netwerk24
Netwerk24 se splinternuwe blitsreeks begin Maandag, 14 September. Hier is wat jy kan verwag.
KYK HIER NA DIE LOKPRENT VAN DIE EERSTE WEEK:
Antoinette Aucamp (Jana Kruger)
Antoinette Aucamp (Jana Kruger) is 'n weduwee. Haar man is 25 jaar gelede dood. Sy is nooit weer getroud nie en is die enigste erfgenaam van die De Waal-plaas. Hierdie statusgedrewe vrou sal alles moontlik doen om te keer dat haar geheime op die lappe kom.
Alexia Aucamp-Deetlefs (Lea Vivier)
Alexia Aucamp-Deetlefs (Lea Vivier), Antoinette se dogter, is 'n familievaste vrou wat haar lewe vir haar kind, Emma, en haar broer sal gee. Alex se wispelturige verhouding met die pa van haar kind veroorsaak dat sy altyd gereed is om te veg of te vlug. Sy probeer ook altyd opstaan vir reg en geregtigheid.
Chris Deetlefs (Wynand Ferreira)
Chris Deetlefs (Wynand Ferreira) is Alex se man. Hy is 'n welaf weeskind wat sukkel om verby enigiets te kyk wat 'n rok dra.
Maggie Cloete (June van Merch)
Maggie Cloete (June van Merch) is gebore op die De Waal-familieplaas. Sy is 65 jaar oud en 'n moederfiguur vir die Aucamp-kinders. Sy weet hoe om die moeilike Antoinette te hanteer. Die plaas, sy hartseer en sy geheime is die enigste huis wat Maggie ken.
Herman Slabbert (Nico Panagio)
Herman Slabbert (Nico Panagio) is 'n geharde skelm met 'n baie blink bokant. Hy is die mafiabaas van die dorp, maar Antoinette is sy een swakheid en hy dans na haar pype. Herman hou daarvan om grappe te maak waarvoor hyself altyd die hardste lag.
Ansie Slabbert (Milan Murray) is Herman se vrou – kinderloos, valerig, stil, gedienstig en gedweë – of skuil daar iets meer agter die stilte?
Sakkie Hardcastle (Carel Nel)
Sakkie Hardcastle (Carel Nel), die begrafnisondernemer op die dorp, is nog altyd 'n bietjie anders. Hy word vinnig afgepers en geïntimideer. Hy is gay, en op die platteland is dit nog meer taboe.
De Waal Aucamp (Pascual Wakefield)
De Waal Aucamp (Pascual Wakefield) is 'n sterk en sjarmante jong man wat bekend is daarvoor dat hy ander mense se probleme oplos. Hy is welberese en het goeie smaak. Hy is Emma se pret, gay peetpa.
Melody Meyer (Devonecia Swartz)
Melody Meyer (Devonecia Swartz) is 'n intelligente jong prokureur van die Kaapse Vlakte, 'n avontuurlustige, dapper jong vrou waaroor mense mal is.
ET Williams (Cantona James)
ET Williams (Cantona James) is een van Melody se beste vriende en 'n IT-bleeksiel.
Bertus Schoeman (Waldemar Schultz)
Bertus Schoeman (Waldemar Schultz) is 'n inkommer op die dorp, 'n effense lamsak-prokureur wat met Mitzi getrou het omdat hy gedink het sy het geld. Hy het Herman ook al 'n hele paar keer in die hof uit die knyp gered.
Mitzi Schoeman (Roeline Daneel)
Mitzi Schoeman (Roeline Daneel) is die skinderbek van die dorp wat op 'n manier almal se geheime ken en dit graag oorvertel.
Rocky (Laudo Liebenberg)
Rocky (Laudo Liebenberg) is 'n spiertier wat 'n lewe daarvan maak om ander te intimideer. Hoewel hy enigiets vir geld sal doen, is hy maar ongepoets en maak hy maklik foute.